## Pravilnik o matici, osobniku i drugim evidencijama koje se vode za osobe kojima je određen kućni pritvor

### NN 3/2008 (7.1.2008.), Pravilnik o matici, osobniku i drugim evidencijama koje se vode za osobe kojima je određen kućni pritvor

# MINISTARSTVO PRAVOSUĐA

**70**

Na temelju članka 111a Zakona o kaznenom postupku (»Narod­ne novine« 110/97,
112/99, 58/02, 62/03, 115/06) ministrica pravosuđa uz suglasnost ministra
unutarnjih poslova donosi

## PRAVILNIK

### O MATICI, OSOBNIKU I DRUGIM EVIDENCIJAMA KOJE SE VODE ZA OSOBE KOJIMA JE ODREĐEN KUĆNI PRITVOR

Članak 1.

Ovim Pravilnikom propisuje se sadržaj matice pritvorenika koju vodi sud koji
nadzire kućni pritvor, način vođenja i uvida, te čuvanja upisanih podataka, kao
i druga pitanja od značaja za praćenje zakonitog izvršavanja mjere kućnog
pritvora i zbirke koju vodi redarstvena vlast koja obavlja nadzor mjere kućnog
pritvora.

Članak 2.

Radi zakonitog izvršavanja mjere kućnog pritvora, nadležni sudovi i nadležne
redarstvene vlasti prikupljaju, upisuju, objedinjuju i pohranjuju podatke u
maticu pritvorenika.

ZBIRKE KOJE VODI MINISTARSTVO PRAVOSUĐA

Članak 3.

Matica pritvorenika protiv kojih je određen kućni pritvor vodi se ručno i u
elektronskom obliku.

Članak 4.

Svaki upis u maticu mora imati pripadni uredski predmet nositi oznaku sukladno
Uredbi o uredskom poslovanju, kao i osobnik koji sadrži podatke i cjelokupnu
dokumentaciju potrebnu za praćenje zakonitog izvršavanja mjere kućnog pritvora.

Članak 5.

Podaci koji se upisuju u maticu jesu službena tajna.
Pristup zabilježenim podacima iz stavka 1. ovog članka dozvoljen je službenicima
sukladno opisu poslova i zadaća radnog mjesta i sucima ovlaštenim za nadzor.
Za službene potrebe, osobe iz stavka 2. ovog članka mogu pribaviti izvatke i
prijepise iz matice.
Pod izvatkom se smatra ispis određenog stanja, a pod prijepisom povijesni ispis.

Članak 6.

Ručno vođena matica trajno se čuva. Matica vođena u elektronskom obliku čuva se
pet godina.
Svi podaci uneseni u računalo moraju imati dvije sigurnosne kopije od kojih
jedna mora biti na prijenosnom magnetnom mediju i osigurana na propisan način.
Sigurnosne kopije se pripremaju najmanje jedanput dnevno.

Članak 7.

Postupak upisa u maticu obavlja se po službenoj dužnosti odmah po donošenju
rješenja o određivanju kućnog pritvora, a najkasnije u roku od 24 sata od
donošenja rješenja o određivanju kućnog pritvora.

Članak 8.

U maticu pritvorenika upisuje se:
1. redni broj upisa
2. datum i sat uhićenja
3. mjesto s kojeg se upućuje u kućni pritvor (iz pritvora zatvora sa suda)
4. datum početka kućnog pritvora
5. ime, ime oca, prezime pritvorenika
6. datum rođenja pritvorenika
7. grad i država rođenja pritvorenika
8. prebivalište i boravište pritvorenika
9. sud koji je odredio pritvor
10. rješenje o određivanju kućnog pritvora (nadležno tijelo, broj i datum)
11. istek kućnog pritvora
12. rješenje o produljenju kućnog pritvora (nadležno tijelo, broj i datum)
13. optužnica/optužni prijedlog (nadležno tijelo, broj i datum)
14. kazneno djelo (naziv i članak)
15. redarstvena vlast nadležna za nadzor 16. vrsta nadzora (fizička, video,
elektroničko)
17. zabrane
18. ukidanje kućnog pritvora (rješenje, datum i sat).
19. napomene.

Članak 9.

U nadležnom sudu vode se i druge evidencije koje sadrže podatke o sudskim
ročištima, rokovnik isteka pritvora, posjetama branitelja i dr.

Članak 10.

U evidencije iz članka 9. ovog Pravilnika upisuju se:
1. evidencije sudskih ročišta (naziv suda koji poziva, broj predmeta, sat
ročišta, broj sobe i ime suca)
2. evidencija rokovnika isteka pritvora (redni broj upisa pod datum isteka
pritvora)
3. evidencija posjeta (ime i prezime branitelja, datum posjete, vrijeme trajanja
posjete, broj predmeta i potpis suca)

Članak 11.

Pri nadležnim sudovima vodi se osobnik pritvorenika koji se nalazi u kućnom
pritvoru.

Članak 12.

Osobnik pritvorenika koji se nalazi u kućnom pritvoru čini omot osobnika u koji
se ulažu svi akti nastali tijekom trajanja kućnog pritvora.

Članak 13.

Na omotu osobnika nalaze se sljedeći podaci: ime i prezime pritvorenika, broj
upisa, prostor za fotografiju i drugi potrebni podaci.

Članak 14.

Radi zakonitog praćenja izvršavanja mjere kućnog pritvora i postupanja s
pritvorenicima u kućnom pritvoru vode se sljedeće evidencije:
1. evidencija dnevnog izvješća – sadrži datum, vrijeme, ime i prezime i potpis
službenika koji obavlja nadzor
2. evidencija izvođenja pritvorenika (ročište liječenje) – sadrži: redni broj,
datum, ime i prezime pritvorenika, razlog izvođenja, vrijeme odlaska i povratka,
ime i prezime službenika koji ga izvodi i napomenu
3. evidencija obavljenog nadzora – sadrži: redni broj, datum i vrijeme nadzora,
ime i prezime službenika koji je nadzor obavio, opis utvrđenog stanja, poduzete
mjere i radnje, potpis službene osobe i napomenu
4. evidencija prijema poštanskih paketa i pošiljaka – sadrži: redni broj, datum
prijema, ime i prezime pritvorenika, ime i prezime i adresu pošiljatelja,
sadržaj pošiljke.

Članak 15.

Matica kućnog pritvora ustrojit će se u roku od 60 dana od stupanja na snagu
ovog Pravilnika.

ZBIRKA MINISTARSTVA UNUTARNJIH POSLOVA

Članak 16.

Mjesno nadležna ustrojstvena jedinica policije vodi Zbirku podataka o osobama
nad kojima je određen kućni pritvor.
U Zbirku iz stavka 1. ovog članka upisuju se:
1. redni broj upisa
2. datum početka kućnog pritvora
3. ime, ime oca, prezime pritvorenika
4. datum rođenja pritvorenika
5. grad i država rođenja pritvorenika
6. prebivalište i boravište pritvorenika
7. sud koji je odredio pritvor
8. rješenje o određivanju kućnog pritvora
9. kazneno djelo zbog kojeg je određen kućni pritvor
10. vrste nadzora (fizički, videoelektronički)
11. datum i vrijeme obavljanja nadzora
12. podaci policijskih službenika koji su obavljali nadzor
13. datum podnošenja izvješća sudu
14. rješenje o produljenju kućnog pritvora
15. ukidanje kućnog pritvora
16. napomene.

Članak 17.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 910-01/07-01/448
Urbroj: 514-04-03-07-3
Zagreb, 28. prosinca 2007.

|  |  |
| --- | --- |
| Ministar unutarnjih poslova  **Ivica Kirin**, v. r. | Ministrica pravosuđa  **Ana Lovrin**, v. r. |

Pravilnik, NN 3/2008-70
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)